Helikopterulykken: Én bekreftet død – fem skadet
Ulykken skjedde da helikopteret var på søk- og redningstrening utenfor Sotra. Haukeland universitetssjukehus opplyser like før klokken 21.30 at de har tatt imot de seks personene som var om bord i helikopteret som styrtet utenfor Sotra onsdag kveld.  Klokken 00.30 melder Vest politidistrikt at én person er bekreftet død etter ulykken. Vedkommendes pårørende er varslet.  – Jeg kan bekrefte at én person er omkommet, sier kommunikasjonsdirektør ved Haukeland universitetssjukehus Erik Vigander til VG like etterpå. For de fem andre som var om bord i helikopteret, er tilstanden slik:  – Det er én som er lettere skadet, og så er det fire med varierende skadegrad. Jeg kan ikke gå i detalj på det, sier Vigander, og legger til at han heller ikke kan si noe om alder eller kjønn på de involverte.  Tilhørte Equinor-felt Det var like over klokken 21 onsdag at Hovedredningssentralen (HRS) Sør-Norge meldte at de hadde heist opp fem personer fra sjøen i forbindelse med helikopterulykken. Kort tid senere opplyste de at en sjette og siste person var heist opp fra sjøen. VG har vært i kontakt med Equinor, som sier helikopteret tilhørte et av deres oljefelt. De kan ikke bekrefte eller avkrefte at det var deres ansatte om bord, men har bedt pårørende om å ta kontakt.  – Politiet har i samarbeid med Equinor opprettet et pårørendesenter på Scandic Kokstad. Politiet vil være til stede med personell på senteret, skriver kommunikasjonsdirektør Arne Lutro i Vest politidistrikt i en pressemelding klokken 00.30.  Var på treningstur  Ifølge politiet skjedde ulykken rundt seks kilometer vest for Algerøyna i Øygarden kommune.  Redningsleder Ståle Jamtli i Hovedredningssentralen (HRS) sier til VG at helikopteret var på treningstur da det havnet i sjøen rundt klokken 19.41.  Personene var i vannet i rundt 50 minutter før de ble reddet opp, sier han. Slik var ruten til helikopteret før det gikk ned i sjøen utenfor Sotra, ifølge overvåkningstjenesten Flightradar: – Vi så ikke noe helikopter i sjøen, bare personene, sier Jamtli. – Jeg vet ikke hvordan det går med de involverte. Ingen ble erklært omkommet da de ble heist opp. Jamtli forteller at de ble varslet om hendelsen da senderen til helikopteret sluttet å fungere. HRS visste da siste posisjon til helikopteret, og fant greit frem til stedet.  – Men det var stiv kuling og kaldt, sier han. Bristow Norge bekrefter at det var et av deres helikoptre som havarerte, og at det var på søk- og redningstrening. – Våre tanker går til alle de berørte i denne utrolig vanskelige perioden, skriver selskapet i en uttalelse natt til torsdag norsk tid. De skriver videre de mobiliserer kriseteam, og at selskapet er i gang med å kontakte og bistå familiene til dem som var om bord.  – Vår høyeste prioritet er å ta vare på våre ansatte og deres familier, skriver de. Har funnet vrakdeler Havarikommisjonen er varslet om saken og er i gang med å forberede undersøkelser.  – Redningsskøyten har begynt å finne vrakdeler. Kystvakten er også med i søket, i tillegg til flere helikoptre, opplyser politiet i en pressemelding onsdag kveld. De har også bedt Forsvaret om bistand til søk og til mottak av vrakdeler på Haakonsvern.  – Det pågår fortsatt et arbeid med å lete etter og hente opp vrakdeler i området, skriver de i en melding klokken 00.30.  Politiet har satt stab for å følge opp ulykken.  – Det er selvsagt altfor tidlig å si noe om hva som kan ha skjedd. Vi vil starte etterforskning av hendelsen umiddelbart, avslutter de. Ordfører i Øygarden kommune Tom Georg Indrevik (H) sier at kommunen har iverksatt delen av kriseapparatet som trengs i forbindelse med hendelsen.  – Vi er takknemlige for at alle passasjerene er gjort rede for. I samarbeid med nødetatene følger vi opp med det vi kan hjelpe til med, sier ordføreren.
Et helikopter har styrtet utenfor Sotra i Vestland onsdag kveld. Ulykken skjedde under søk- og redningstrening Det var seks personer om bord. Helsetilstanden deres er uavklart. Alle er fraktet til sykehus.  Bristow Norge bekrefter at det var ett av deres helikoptre. Equinor sier helikopteret hørte til et av deres oljefelt.  Havarikommisjonen er varslet og forbereder undersøkelser. Redningsskøyten har funnet vrakdeler.